Llíria acollirà un torneig 24 hores de bàsquet a benefici de les persones damnificades per la dana
06 de juny de 2025

El Pavelló Pla de l’Arc de Llíria acollirà, els dies 5 i 6 de juliol, un torneig 24 hores de bàsquet a benefici de les persones damnificades per la dana. Sota el lema "Valencia, llevas 7 meses así, concédenos 24 horas ", esta iniciativa està promoguda pel portal digital Basket Pasión i compta amb la col·laboració de la Regidoria d'Esports de l'Ajuntament de la localitat.

L'esdeveniment va ser presentat al Pla de l’Arc amb la presència de l'alcalde Joanma Miguel, l'edil d'Esports Nico Marco, Anna Reig i Javier Romo en representació de Basket Pasión, la llegenda del bàsquet edetà Nacho Rodilla, i el jugador de la primera plantilla del CEB Llíria Josep Pérez.

El torneig es disputarà en les modalitats de 5x5 i 3x3.Les 24 hores estaran obertes a tota mena de participants: equips masculins, femenins i mixtos, categories escolars, sènior, veterans. Hi haurà espai tant per a la competició com per a la diversió, amb activitats paral·leles, música, sortejos, servici de menjar, i una zona de descans.

Les inscripcions es poden realitzar a través del formulari disponible en este web: https://basketpasionbp5.wixsite.com/i-torneo-24-horas. Tant per a participar com per a assistir com públic s'haurà de fer una donació de 4 Kg en aliments no peribles. A més, s'ha habilitat una Fila Zero en este compte bancari ES52 0078 0030 8340 0001 5221.

L'alcalde Joanma Miguel ha animat a totes les persones amants d'este esport, “que a Llíria es viu amb gran passió, a col·laborar en este esdeveniment i gaudir del gran ambient que ens oferirà este torneig. Igualment, vull a agrair a Basket Pasión la seua iniciativa per a estar al costat dels municipis valencians afectats per la dana”.

De la mateixa manera, el regidor Nico Marco ha mostrat igualment el seu suport a este torneig que “demostra que l'esport pot ser també una ferramenta de solidaritat per a ajudar als qui més ho necessiten, i que serà una autèntica festa de l'esport pensada perquè el Pavelló Pla de l’Arc es convertisca en un animat punt de trobada”.

Des de Basket Pasión, grup compromés amb la promoció del bàsquet i els valors que l'envolten, han volgut ressaltar que este torneig 24 hores “és una crida a l'acció de la comunitat, a unir-nos per una cosa més gran que l'esport, i demostrar que el bàsquet és capaç de mobilitzar cors i recursos”.